Nordjyderne er her til morgen vågnet til tæt tåge flere steder. Ifølge DMI dækker tågen hele Nordjylland, det meste af Midtjylland og Sjælland. Tågen har fået DMI til at sende en risikomelding ud, der gælder fra onsdag klokken 22 til torsdag klokken 8. Meldingen lyder, at der er risiko for tæt tåge med sigtbarhed under 100 meter. Det kan øge risikoen for trafikuheld, og derfor bør bilister og andre trafikanter være ekstra opmærksomme i morgentrafikken. Fra DMI er rådet, at man kører forsigtigt og er opmærksom på, at transporttiden kan være længere end normalt. Resten af formiddagen byder på masser af regn i det nordjyske, inden det klarer op i den vestlige og sydlige del af regionen hen på eftermiddagen.

Opsummering:
Torsdagen byder på tæt tåge fra morgenstunden med risiko for en sigtbarhed under 100 meter.